Ўзбекистон Республикаси  
Марказий сайлов комиссиясининг  
2023 йил 9 июндаги 1286-сон қарорига

ИЛОВА

**Тажриба-синов тариқасида айрим сайлов участкаларида сайловчиларни биометрик идентификация қилиш**  **ТАРТИБИ**

**1-боб. Умумий қоидалар**

**1.**Мазкур тартиб муддатидан илгари Ўзбекистон Республикаси Президенти сайлови (кейинги ўринларда – сайлов) куни сайлов участкаларида сайловчиларни тажриба-синов тариқасида биометрик идентификация қилиш билан боғлиқ қоидаларни белгилайди.

Сайлов куни сайловчиларни биометрик идентификация қилиш Ўзбекистон Республикаси Президенти сайловини ўтказувчи 14-Тошкент шаҳар округ сайлов комиссияси томонидан тавсия этилган Тошкент шаҳар туманлари ҳудудида жойлашган айрим сайлов участкаларида тажриба-синов тариқасида амалга оширилади.

**2.**Ушбу тартиб мақсадлари учун биометрик идентификация қилиш деганда сайловчининг шахсини ҳамда мазкур сайлов участкасининг сайловчилари рўйхатида мавжуд ёки мавжуд эмаслигини махсус қурилмалар орқали Сайлов жараёнини бошқариш ахборот тизимидан (кейинги ўринларда – СЖБАТ) фойдаланган ҳолда текшириш ва тасдиқлаш жараёни тушунилади.

**3.**Сайлов куни овоз бериш Ўзбекистон Республикасининг Сайлов кодекси, Ўзбекистон Республикаси Марказий сайлов комиссиясининг 2021 йил 14 апрелдаги 1066-сон қарори билан тасдиқланган Ўзбекистон Республикаси Президенти сайловини ўтказувчи участка сайлов комиссияларининг фаолияти тартиби тўғрисидаги низом талабларига мувофиқ амалга оширилади.

**2-боб. Сайловчиларни биометрик идентификация қилиш**

**4.** Сайловчи сайлов куни овоз бериш биносига келгач, участка сайлов комиссиясининг сайловчиларни биометрик идентификация қилишга масъул бўлган аъзосига (кейинги ўринларда – оператор) ўз биометрик паспорти ёки идентификация ID-картасини (кейинги ўринларда – шахсни тасдиқловчи ҳужжат) тақдим этади ҳамда ўз юзини оператор бошқарувидаги компьютерга ўрнатилган видеокамерага қаратади.

**5.** Оператор сайловчининг шахсини тасдиқловчи ҳужжатини дарҳол махсус қурилмада сканер қилиб, сайловчининг юз қисмини видеокамера орқали биометрик идентификация қилган ҳолда СЖБАТ орқали сайловчининг шахсини ҳамда мазкур сайлов участкасининг сайловчилари рўйхатида мавжуд ёки мавжуд эмаслигини текширади.

**6.** Шахсни тасдиқловчи ҳужжат сканер қилиниши ҳамда сайловчининг юз қисми видеокамера орқали биометрик идентификация қилиниши натижасида сайловчи мазкур сайлов участкасининг сайловчилари рўйхатида мавжудлиги аниқланса, шу заҳоти унга сайловчилар рўйхатидаги маълумотлари кўрсатилган махсус квитанция оператор томонидан принтер қурилмаси орқали чоп этиб берилади.

**7.** Оператор махсус квитанцияни чоп этиб бергач, сайловчига участка сайлов комиссияси аъзосига ушбу махсус квитанцияни тақдим этиши ва сайловчилар рўйхатига имзо қўйиб, сайлов бюллетенини олиши мумкинлигини тушунтиради.

**8.** Шахсни тасдиқловчи ҳужжат сканер қилиниши ҳамда сайловчининг юз қисми видеокамера орқали биометрик идентификация қилиниши натижасида сайловчи мазкур сайлов участкасининг сайловчилари рўйхатида мавжуд эмаслиги аниқланса, оператор сайловчига участка сайлов комиссияси раиси ёки котибига мазкур тартибнинг иловасидаги намунага мувофиқ ариза билан ёзма шаклда мурожаат қилиши кераклигини тушунтиради.

**9.** Мазкур сайлов участкасининг сайловчилари рўйхатида мавжуд эмаслиги аниқланган сайловчининг аризаси қабул қилиб олингач, участка сайлов комиссияси раиси ёки котиби сайловчининг доимий ёки вақтинча рўйхатга олинган яшаш жойидан келиб чиқиб, уни ушбу сайлов участкасининг сайловчилар рўйхатига киритиш ёки киритмаслик масаласини ҳал этади.

Бунда, сайловчини сайловчилар рўйхати иловасига киритиш масаласи қуйидаги ҳаракатлар кетма-кетлигида ҳал этилади:

1-ҳаракат: участка сайлов комиссияси раиси ёки котиби сайловчининг сайлов участкасини СЖБАТдан излаб топади;

2-ҳаракат: излаб топилган сайлов участкасидаги комиссия раиси ёки котиби билан алоқа воситаси (телефон) орқали боғланади. Раис ёки котиб билан боғланиш имконияти бўлмаган тақдирда 3 ва 4-ҳаракатларни амалга ошириш бўйича тегишли ишчи гуруҳга хабар берилади;

3-ҳаракат: ушбу сайлов участкасида сайловчининг овоз берган/бермаганлигини аниқлайди;

4-ҳаракат: овоз бермаганлик факти аниқланганидан сўнг, сайловчининг ушбу сайлов участкасида сайловчилар рўйхати иловаси асосида овоз бераётганлиги ҳақида сайловчи дастлаб сайловчилар рўйхатига киритилган участка сайлов комиссиясини хабардор қилади;

5-ҳаракат: комиссия раиси ёки котиби томонидан сайловчининг аризасига асосан СЖБАТда белгиланган шаклдаги электрон сўровнома тўлдирилади ва сўровнома сайловчилар рўйхатига ўзгартириш киритиш учун тегишли (туман, шаҳар, вилоят ёки республика) ишчи гуруҳига аризанинг электрон нусхаси билан бирга автоматик тарзда юборилади.

Ишчи гуруҳ электрон сўровнома ва аризани кўриб чиқиб, улардаги маълумотларни асосли деб топган тақдирда, сайловчини аризасида кўрсатилган доимий ёки вақтинча рўйхатга олинган яшаш жойидаги сайлов участкасига ўтказилишини таъминлайди.

Шундан сўнг, комиссия раиси ёки котиби сайловчини сайловчилар рўйхати иловасига киритади ва унга биометрик идентификациядан ўтиши ва махсус квитанция олишини тушунтиради.

**10.** Қуйидаги ҳолларда сайловчининг сайлов участкасини ўзгартириш ва сайловчилар рўйхати иловасига киритиш рад этилади:

сайловчи бошқа сайлов участкасида овоз берган бўлса;

сайловчи доимий ёки вақтинча рўйхатга олинмаган яшаш жойи бўйича участка сайлов комиссиясига мурожаат қилган бўлса.

Бунда, участка сайлов комиссияси раиси ёки котиби сайловчининг доимий ёки вақтинчалик яшаш жойи бўйича бошқа сайлов участкасида овоз бериши кераклигини тушунтиради.

**11.** Биометрик идентификациядан ўтган ва махсус квитанция олган сайловчи участка сайлов комиссиясининг аъзосига ўз шахсини тасдиқловчи ҳужжатини кўрсатади ва унга махсус квитанцияни тақдим этиб, сайловчилар рўйхатига ёки иловасига имзо қўяди. Шундан кейин сайловчига сайлов бюллетени берилади.

**12.** Участка сайлов комиссияси раиси махсус квитанция олган сайловчилар овоз берган ёки бермаганлиги (овоз бериш қутисига бюллетень ташлаганлиги) мониторинг қилинишини, агар махсус квитанция олган сайловчилар овоз бериш қутисига бюллетень ташламасдан кетиб қолган тақдирда, бу ҳақда операторга статистика тўғри юритилиши учун маълум қилинишини ташкиллаштиради.

**13.** Овоз беришга келган сайловчилар томонидан тақдим этилган махсус квитанциялар участка сайлов комиссияси аъзоларида сақланади.

**14.** Овоз бериш жараёни якунлангач, оператор участка сайлов комиссиясининг раисига биометрик идентификациядан ўтиб, махсус квитанция олган сайловчилар сони ҳақида маълумот тақдим этади.

**15.** Овозларни санаб чиқишда сайлов куни сайловчилар сайлов участкасига бевосита келган ҳолда овоз берган бюллетенларнинг сони *(муддатидан олдин ёки турар жойида (кўчма қути орқали) овоз берган сайловчиларнинг сайлов бюллетенлари бундан мустасно, чунки ушбу сайловчилар биометрик идентификациядан ўтмасдан овоз беради)* оператор томонидан тақдим этилган биометрик идентификациядан ўтиб, махсус квитанция олган сайловчилар умумий сонига мувофиқ бўлиши керак.

Бунда, овоз бериш қутисидаги бюллетенларнинг сони махсус квитанция олган сайловчилар умумий сонига мувофиқ бўлмаса (яъни, ундан кўп ёки кам бўлса), сайлов бюллетенлари қайта санаб чиқилади.

Сайлов бюллетенлари қайта саналганда ҳам уларнинг сони ўзгаришсиз қолса (махсус квитанция олган сайловчилар умумий сонига мувофиқ келмаса), бу ҳолда ушбу сайлов участкасидаги овоз бериш якунлари участка сайлов комиссиясининг мажлисида муҳокам қилиниб, тегишли қарор қабул қилинади.

Участка сайлов комиссияси томонидан қабул қилинган қарор юқори турувчи комиссия ёки суд томонидан бекор қилиниши мумкин.

**3-боб. Якуний қоидалар**

**16.**Участка сайлов комиссияси аъзоларининг ҳаракатлари ва қарорлари устидан белгиланган тартибда судга шикоят қилиниши мумкин.

**17.** Мазкур тартиб талабларининг бузилишида айбдор бўлган шахслар қонунчиликда белгиланган тартибда жавобгар бўлади.

Тажриба-синов тариқасида айрим сайлов участкаларида сайловчиларни биометрик идентификация қилиш тартибига

ИЛОВА

**АРИЗА**

Ўзбекистон Республикаси Сайлов кодексининг 52-моддасига асосан ўз сайлаш ҳуқуқимдан фойдаланиш мақсадида мени яшаш манзилимга тегишли бўлган \_\_\_\_\_-сон сайлов участкасининг сайловчилар рўйхатига киритишингизни сўрайман.

Менинг шахсий маълумотларим:

|  |  |  |  |
| --- | --- | --- | --- |
| **Фамилияси, исми, отасининг исми** | **Туғилган йили,  ойи ва куни** | **Паспорт (ID карта) серияси ва рақами** | **Яшаш манзили** |
|  |  |  |  |

Мазкур аризага шахсимни ва яшаш жойимни тасдиқловчи ҳужжат (паспорт ёки ID-карта) нусхасини илова қиламан.

**Сайловчи**  \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(имзо) (Ф.И.О.)*

**Участка сайлов**

**комиссияси раиси** \_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(имзо) (Ф.И.О.)*

*\*Ушбу ариза комиссия раиси ёки котиби томонидан қайдлов дафтарида рўйхатга олинади. Шундан сўнг СЖБАТда белгиланган шаклдаги электрон сўровнома тўлдирилади ва сайловчилар рўйхатига ўзгартириш киритиш учун тегишинча республика, вилоят ёки туман,шаҳар ишчи гуруҳига автоматик тарзда юборилади.*